Masha va ayiq
Masha va ayiq (ruscha: Маша и Медведь) yoki Qizaloq va maymoq — „Animakkord“ animatsion studiyasi tomonidan yaratilgan, keng ommaga moʻljallangan rus animatsion seriali. Multserial efirga uzatilishi 2009-yil 7-yanvarda boshlangan. Multfilm 3D grafika yordamida yaratilgan. „Karusel“, „Mult“, „Super“ va boshqa telekanallarda efirga uzatiladi. 2011-yilda rus xalq va boshqa ertaklarga asoslangan 26 qismdan iborat „Mashaning ertaklari“ (ruscha: Машины сказки) deb nomlangan birinchi spin-off chiqdi. 2014-yilda „Mashaning qoʻrqinchli hikoyalari“ (ruscha: Машкины страшилки) deb nomlangan ikkinchi spin-off chiqdi. 2019-yil 31-may kuni 4-mavsum „Mashaning qoʻshiqlari“ (ruscha: Машины песенки) nomi bilan boshlandi. 5-mavsum 4K formatida 2020-yil 30-iyulda boshlangan. 2021-yil 16-iyun kuni „Animakkord“ studiyasi vakillari 2025-yilgacha Masha va Ayiqning sarguzashtlari haqida toʻliq metrajli animatsion filmni chiqarish niyatida ekanliklarini eʼlon qilishdi.